**НИЙГМИЙН ЭРҮҮЛ МЭНДИЙН ТУСЛАМЖ, ҮЙЛЧИЛГЭЭНИЙ ТУХАЙ**

**ХУУЛИЙН ТӨСЛИЙГ ХЭЛЭЛЦҮҮЛЭГТ БЭЛТГЭХ ҮҮРЭГ БҮХИЙ**

 **АЖЛЫН ХЭСГИЙН ТАНИЛЦУУЛГА**

2023.12.19

Монгол Улсын Засгийн газраас 2023 оны 06 дугаар сарын 28-ны өдөр Улсын Их Хуралд өргөн мэдүүлсэн Нийгмийн эрүүл мэндийн тусламж, үйлчилгээний тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг чуулганы нэгдсэн хуралдааны 2023 оны 12 дугаар сарын 14-ний өдрийн хуралдаанаар явуулсан билээ.

Нэгдсэн хуралдаанаар төслүүдийн анхны хэлэлцүүлгийг явуулах үед ажлын хэсгээс бэлтгэсэн зарчмын 51, найруулгын 3 багц, хамт өргөн мэдүүлсэн хуулийн төслүүдийн талаарх 10 санал тус бүрээр санал хурааж шийдвэрлэсэн бөгөөд 2 зарчмын санал дээр хуралдаан даргалагчаас гүйцээн боловсруулах чиглэл өгсөн.

Ажлын хэсэг 2023 оны 12 дугаар сарын 18-ны өдөр хуралдаж, дээр дурдсан асуудлыг хэлэлцэн, дараах саналыг танилцуулж байна. Үүнд:

**1.**Нийгмийн эрүүл мэндийн тусламж, үйлчилгээний зарчмыг тусгасан төслийн 4 дүгээр зүйлтэй холбогдуулан 4.1.1 дэх заалтын “тэгш хүртээмжтэй”, “чанартай байх” гэсэн зарчмуудыг “Хууль тогтоомжийн тухай хуульд хуулийн төслийн заалт нь бие даасан нэг санаа байхаар заасан”-ыг үндэслэн тусдаа заалт болгох, мөн “жендэрийн эрх тэгш байдлыг хангах” гэсэн зарчим төсөлд шинээр нэмэх нь зүйтэй гэж үзлээ.

**2.**Төслийн 5 дугаар зүйлийн 5.1.1 дэх заалтаар зохицуулсан асуудал нь тусдаа бие даасан 2 санаа байх тул дээр дурдсан Хууль тогтоомжийн тухай хуулийн заалтыг үндэслэн 2 заалт болгон салгаж томьёолох нь зүйтэй гэж үзлээ. Түүнчлэн энэ хэсэгт тусгагдсан нийгмийн эрүүл мэндийн тусламж үйлчилгээг орчин үеийн болон уламжлалт анагаах ухааны судалгааны үр дүн, нотолгоонд суурилан зохион байгуулах нь зүйтэй гэж үзлээ.

**3.**Төслийн зүйл хоорондох нэр томьёоны нийцлийг хангах үүднээс төслийн 19 дүгээр зүйлийн 19.4 дэх заалтын “байгууллагын” гэснийг хасах нь зүйтэй гэж үзлээ.

АЖЛЫН ХЭСГИЙН АХЛАГЧ: Д.САРАНГЭРЭЛ

 ГИШҮҮД: П.АНУЖИН

 Б.ЖАРГАЛМАА

 М.ОЮУНЧИМЭГ

 Ж.ЧИНБҮРЭН